- พะทัม ลืลาว
- <
- 135
- >

135
1 ไมจ เปอะ ลืลาว พะจาว. ไมจ เนอึม เปอะ ลืลาว มอยฮ อื. โม เปะ ป มัฮ กวนไจ ยุฮ อื, ไมจ เปอะ ทไว รซอม ลืลาว ละ พะจาว. 2 โม เปะ ป อาวต นึง ลั่กกา วิฮัน ยุฮ พะจาว เยอ, โม เปะ ป ชุง นึง ควง วิฮัน ยุฮ อื เซ, 3 ไมจ เนอึม เปอะ ลืลาว พะจาว, นึง มัฮ อื ป ตึก นึง ไมจ แตะ. ไมจ เปอะ เชีย ลืลาว มอยฮ อื, นึง มัฮ อื ป เลียก พาวม โซะไง่ เนอึม นึง ปุย. 4 พะจาว เยอ เอีจ เลือก โม ยาโคป ละ โกะ แตะ ไอฮ, เอีจ เลือก โม อิซราเอน เกือฮ แปน คอง แตะ.
5 อาึ ยุง เงอะ มัฮ พะจาว ยุฮ เอะ เซ ป ตึก นึง ระ อัมนัต แตะ. มัฮ เนอึม ป ระ ฮา พะ ฮา จาว ไฮญ เตือง โอยจ อื. 6 พะจาว ยุฮ โอเอีฮ โครยญ เจือ ตัม ปุก อื รพาวม โกะ แตะ ไอฮ, เตือง นึง เมือง มะลอง, นึง ปลัฮเตะ, ฮอยจ ละ นึง ปลัฮ รอาวม ไม่ ฆรึม รอาวม ก โด่ะ อื. 7 เอีจ มัฮ พะจาว ป เกือฮ ชุต รวู ฮาวก เน่อึม ลอยจ เตะ ก ซไง อื. เกือฮ โรฮ ปลุกปลัก เนอึม บริ ฮอยจ, ละ ซ เกือฮ อื พริ เฮละ, ไม่ เกือฮ โรฮ อื กาื ฮอยจ เน่อึม นึง ก แฮรน แตะ อาึง โรฮ.
8 เอีจ มัฮ พะจาว เซ ป เกือฮ กวน โรง ปุย เมือง อียิป ยุม เมอ, เตือง กวน โรง ซัตซิง ยุฮ อื โรฮ. 9 นึง เมือง อียิป เซ, พะจาว เอีจ เปลีฮ โรฮ ป ซกิ ซัมคัน นึง อื โฮวน เจือ, ละ เกือฮ อื ฟาโร ไม่ โม ลุกนอง อื เซ ลอก ตุต แตะ. 10 เอีจ มัฮ โรฮ พะจาว ติ เซ ป ยุฮ ไลจ ไม่ เมือง ปุย โฮวน เมือง โฮวน ปะเทต เตอ. ยุฮ โรฮ ยุม ไม่ โม กซัต ป ระ อัมนัต โฮวน ปุย โรฮ. 11 มัฮ ซิโฮน ป มัฮ กซัต ยุฮ โม อาโมไร, ไม่ โอก ป มัฮ กซัต เมือง บ่าชัน, ไม่ โม กซัต ยุฮ ปุย นึง เมือง คะนาอัน เตือง โอยจ อื. 12 ฟวยจ เซ เกือฮ บั่นเมือง ยุฮ อื เซ ละ โม อิซราเอน ป มัฮ ปุย ไน แตะ. ลอต เอิน เกือฮ อื แปน คอง อื.
13 โอ พะจาว, มอยฮ ปะ อา มัฮ ป ไก ลอป โอ เญาะ ไก ลอยจ. กัน ยุฮ เปอะ พรุ มอยฮ ละ ปุย โครยญ เจน ปุย. 14 พะจาว ซ พาวม ไม่ โม ปุย ไน แตะ, ไม่ ซ เลียก พาวม อื นึง โม กวนไจ ยุฮ แตะ.
15 ฮุป ป นัปทื โม ปุย ปะเทต ไฮญ โครยญ ปะเทต เตอ, มัฮ เยือ มาื ไม่ ไคร. มัฮ ป ยุฮ ปุย นึง เตะ โกะ แตะ ไอฮ. 16 ฮุป โม เซ ไก โรฮ มวยญ อื, ปังเมอ โอ เกียฮ ลปุง นึง อื. ไง่ อื ไก โรฮ, ปังเมอ โอ เกียฮ ยุ โอเอีฮ นึง อื. 17 ฮยวก อื ไก โรฮ, ปังเมอ โอ เกียฮ ฮมอง โอเอีฮ. ไก โตว โรฮ รพาวม ป โอก เน่อึม โตะ มาึฮ โตะ มวยญ อื. 18 โม ป ยุฮ ฮุป ตอก เซ ไม่ อาึง อื รพาวม แตะ นึง อื ซ ตอก โรฮ ฮุป ยุฮ แตะ เซ โรฮ.
19 โม เปะ ป มัฮ จัตเจือ อิซราเอน เนอ, ไมจ เปอะ ทไว รซอม ลืลาว ละ พะจาว. โม เปะ ป มัฮ จัตเจือ อาโรน เนอ, ไมจ เนอึม เปอะ ลืลาว พะจาว. 20 โม เปะ ป มัฮ จัตเจือ เลวี เยอ, ไมจ เปอะ ลืลาว พะจาว. โม เปะ ป นัปทื เนอึม พะจาว เตือง โอยจ เปอะ, ไมจ เนอึม เปอะ ลืลาว พะจาว. 21 ไมจ เปอะ ลืลาว อื นึง เมือง ซีโยน. เวียง เยรูซาเลม เซ เอีจ มัฮ ก อาวต อื. ไมจ เนอึม ปุย ลืลาว พะจาว.

- พะทัม ลืลาว
- <
- 135
- >

© 2018 WBT