- พะทัม ลืลาว
- <
- 1
- >

พะทัม ลืลาว
พะทัม ลืลาว มัฮ นังซื เชีย ไม่ นังซื รซอม ไววอน ละ โกว ปุย ไน พะจาว. ป ไซฮ รซอม เชีย มัฮ ปุย โฮวน ปุย. ไซฮ อื ไน โฮวน เจน ปุย ไม่ อื. โม อิซราเอน ซาวป รโจะ รซอม ลืลาว เฮี ละ ซ โกว แตะ เญือม โพรม ซุต ไววอน แตะ ไม่ ลืลาว ดิ อื พะจาว ไม่ ปุ แตะ. กังเคะ เอ โม อิซราเอน ลอต เกือฮ รซอม ลืลาว โม เฮี อาวต นึง พะทัม ยุฮ แตะ.
พะทัม ลืลาว เฮี มัฮ โบ่ต กลอน โฮวน เจือ. ไก รซอม เชีย ลืลาว พะจาว นึง ง่อน, ไก รซอม ปัว พะจาว เรอึม แตะ นึง ง่อน. มัฮ ปัว อื เฆีญ แตะ ฮา ป โอ ไมจ ไม่ ปัว อื เกือฮ ติ แตะ โปน ฮา โม ป รุป ไม่ แตะ ง่อน. มัฮ โรฮ รซอม รโซะ พิต โฌวะ ยุฮ แตะ ง่อน. มัฮ รซอม ญันดี่ อื นึง พะจาว ง่อน นึง โฮวน ป โฮลฮ อื เบือ พะจาว. มัฮ โรฮ รซอม ปัว อื พะจาว โรก เวน ละ โม ป เกละยุ แตะ ง่อน. รซอม โม เฮี มัฮ ป เกว ไม่ ป คิต ป ง่อต ปุย ติ ปุย นึง ไลลวง ป อาวม โกะ แตะ ง่อน. มัฮ โรฮ ป เกว ไม่ ปุย เตือง ปะเทต อื ง่อน นึง อู อื ไลลวง ป อาวม ปุย ไน พะจาว เตือง มู อื.
พะทัม ลืลาว มัฮ ป กอ โกว พะเยซู เญือม เพอึก แตะ ปุย. โม ป ไซฮ พะทัม โคระ กอ โกว โรฮ พะทัม ลืลาว เญือม อาทิไบ่ แตะ โอเอีฮ ละ ปุย. โม ป เจือ พะเยซู โกว ลอป พะทัม ลืลาว เฮี ละ ซ ลืลาว แตะ พะจาว นึง, ไม่ แปน อื แบ่ปยั่ง นึง กัน ไววอน แตะ, เน่อึม เจน คริตซจัก เมือ โรง อื. ปุย ไน พะจาว เมีญ ลอป อื มัฮ ป ระ ไล ละ แตะ โครยญ เจน ปุย.
1
คัก ติ
(ลลว. 1-41)
1 ปุย ดัฮ โอ โฮว ตัม ลปุง เพอึก ตอม ปุย ฆอก ปุย เบร แตะ, ไม่ โอ อื ชุง นึง คระ ยุฮ ปุย มั่ป, ไม่ โอ อื งาวม นา ก งาวม โม ป เพียก แฮม พะจาว, ซ โฮลฮ เนอึม รพาวม ไมจ มวน แตะ เบือ อื. 2 ปุย ตอก เซ มัฮ เกือฮ อื ติ แตะ ไมจ มวน รพาวม เบือ พะทัม โกตไม ยุฮ พะจาว. รนึก รไน ลอป พะทัม เซ เตือง ซเง่ะ รซาวม. 3 ปุย เซ มัฮ ตอก อื โคะ กวยฮ โบ โกลง โฮ. เปลิ เญือม เคราะ เปลิ แตะ โครยญ ลบลอก. ฮละ อื ไก โตว เญือม ตูไต อื. ปุย ตอก เซ กัน ยุฮ อื โครยญ เจือ จเลิน ปุ โฮว ปุๆ.
4 ปุย ฆอก ปุย เบร ปังเมอ โอ มัฮ ตอก เซ. มัฮ ตอก อื เฮงาะ แลป ป ปอย ไม่ กาื โฮ. 5 เญือม ตัตซิน พะจาว อื, ปุย ฆอก ปุย เบร เซ แจง โอ อื ซ โปน ตุต แตะ. ป ยุฮ ป โอ ปุก โอ ลอก เกอ, ปุ โรฮ ซ โฮลฮ อาวต นา ก โพรม ดิ โม ป ซื ป ไซ.
6 พะจาว แลน แก ปุย ซื ปุย ไซ โครยญ คระ โฮว โครง เอีญ อื. ปุย ฆอก ปุย เบร เยอ ปังเมอ ซ ฮอยจ ละ คระ ไลจ คระ โลม แตะ.

- พะทัม ลืลาว
- <
- 1
- >

© 2018 WBT