- ติ โยฮัน
- <
- 1
- >

นังซื รโปะ โยฮัน (ปัป ติ)
นังซื รโปะ โยฮัน ปัป ติ เฮี ไก ลอา เจือ ป เนน อื. (1) มัฮ ฆวต เกือฮ อื ปุย รโจะ ดิ รพาวม แตะ ไม่ พะจาว, ไม่ พะเยซูคริต ป มัฮ กวน พะจาว เซ. (2) มัฮ ซตอก รเง่อึม อื ปุย เกือฮ แฮน ติ แตะ ฮา ลปุง เพอึก ตอม โอ เนอึม, นึง มัฮ อื ป ซ ไลจ ยุฮ กัน รโจะ ดิ ปุย รพาวม แตะ ไม่ พะจาว เซ. เจน โยฮัน เซ กัน เพอึก ปุย ลปุง โอ เนอึม เซ มัฮ เกิต อื เน่อึม นึง ไลลวง อัฮ ปุย โอเอีฮ ทัมมด่า ป ไก นึง ปลัฮเตะ เฮี มัฮ ป โอ ไมจ โครยญ เจือ. โม เซ อัฮ พะเยซู ป มัฮ กวน พะจาว เซ โอ เกียฮ แปน เนอึม ปุย ปลัฮเตะ ฆาื อื. ดัฮ ไอฮ เนอึม เนะซอัง แตะ ตอก ปุย ปลัฮเตะ เกียฮ แปน โตว พะจาว, อัฮ อื ตอก เซ โม เซ เยอ.
โม ป เพอึก โอเอีฮ ตอก เซ อัฮ โม ป โปน เนอึม มั่ป เซ โอ เญือะ ไก รพาวม นึง โอเอีฮ ปลัฮเตะ เฮี เฟือฮ เอิน. อัฮ โรฮ ไลลวง พะจาว โอ เกว ไม่ ไลลวง จีวิต ซง่ะ ซงอม, ไม่ โอ ปุย จัมเปน ฮรัก เอียกปุ แตะ. กัน เพอึก ป โอ เนอึม ตอก เซ ซ เกียฮ ไลจ ยุฮ คริตซจัก. มัฮ เซ ป จัมเปน โยฮัน ตอซู ไม่ กัน เซ ฆาื อื.
โยฮัน เนน ไลลวง มัฮ เนอึม พะเยซู ปุย ปลัฮเตะ เนอึม. โยฮัน เอีจ โฮลฮ ยุ, โฮลฮ ฮมอง, ไม่ โฮลฮ อื ไปญ นึง เตะ แตะ. เอีจ ที นึง เซ. เมาะ ป อัฮ ติ แตะ เจือ พะเยซู ไมจ โรฮ อื ฮรัก ปุ แตะ โรฮ, นึง มัฮ อื เอียกปุ ปุ แตะ เบือ พะจาว. นังซื รโปะ โยฮัน เฮี เนน โรฮ ไลลวง ตอก เกียฮ ยุง เนอึม ปุย เอีจ ไก จีวิต โอ เญาะ ไก ลอยจ นึง แตะ.
1
ป มัฮ ลปุง จีวิต
1 นังซื ป ไซฮ เอะ รโปะ ละ เปอะ เฮี, มัฮ ไลลวง ป เกว ไม่ ลปุง จีวิต. ป มัฮ ลปุง จีวิต เซ เอีจ ตึน ไก เน่อึม เมือ โรง อื. เอะ เอีจ โฮลฮ ยุ นึง ไง่ แตะ. เอีจ โฮลฮ ฮมอง นึง ฮยวก แตะ. เอีจ โฮลฮ แลน ที ไม่ เอีจ โฮลฮ เอิน ไปญ นึง เตะ แตะ. 2 จีวิต เซ พะจาว เอีจ เปลีฮ ที อื ละ ปุย. เอะ เอีจ โฮลฮ ยุ. มัฮ เซ ป ปุน รโฮงะ ที ไลลวง อื ละ ปุย ฆาื อื. เอะ รโฮงะ ไลลวง จีวิต โอ เญาะ ไก ลอยจ ละ โม เปะ. จีวิต เซ อาวต ไม่ เปือะ เกอะ ไพรม อื. ปเลี่ย เฮี เอีจ เปลีฮ อื ละ เอะ. 3 เมาะ ป โฮลฮ เอะ ยุ ฮมอง เงอ เอีจ รโฮงะ โรฮ โฮะ ละ โม เปะ โรฮ, นึง ซ เกือฮ ฮะ โม เปะ โฮลฮ รโจะ ดิ รพาวม แตะ ไม่ เอะ โรฮ. เอะ เตือง โอยจ เจอะ รโจะ ดิ เนอึม รพาวม แตะ ไม่ เปือะ เกอะ ไม่ กวน อื ป มัฮ พะเยซูคริต. 4 เอะ เอีจ ไซฮ รโปะ ไลลวง เฮี ละ ซ โฮลฮ ดิ เอะ รพาวม ไมจ มวน แตะ กุมปอ.
พะจาว มัฮ ป ซเปีย
5 ไลลวง ป ฮมอง เอะ เน่อึม พะโองจาว เซ, เอะ ฆวต ซึป โรฮ ละ โม เปะ ตอก เฮี, พะจาว มัฮ ป ซเปีย. ไก โตว ป เฟียก นึง เฟือฮ เอิน. 6 ดัฮ เอะ อัฮ ติ แตะ รโจะ ดิ รพาวม แตะ ไม่ พะจาว ไม่ ยุฮ ลั่ง แตะ กัน เฟียก โฮ, กัน ยุฮ เอะ ไม่ ป อัฮ ฮะ แปน ป โอ เนอึม ฆาื อื เตือง ลอา เจือ อื. 7 ดัฮ เอะ ยุฮ กัน ซเปีย, ตอก โรฮ อาวต พะเยซู นึง ก ซเปีย อื โฮ, เอะ เอีจ โฮลฮ รโจะ ดิ รพาวม แตะ ไม่ ปุ แตะ เบือ อื. ฮนัม พะเยซู ป มัฮ กวน พะจาว เซ รไซจ เอะ ซง่ะ ฮา มั่ป ยุฮ ฮุ ฆาื อื เตือง โอยจ อื.
8 ดัฮ เอะ อัฮ ติ แตะ โอ ไก มั่ป ยุฮ โฮ, แปน จุ ไอฮ โกะ แตะ. มัฮ โอ ลปุง เนอึม อาวต นึง เอะ เฟือฮ. 9 พะจาว มัฮ ป เนอึม รพาวม. มัฮ ป ซื ป ไซ. ดัฮ เอะ รโฮงะ มั่ป ยุฮ แตะ ละ โฮ, พะจาว ซ ยวก อื ละ เอะ เตือง โอยจ อื มั่ป เซ. ซ รไซจ ป พิต ป โฌวะ ยุฮ เอะ เกือฮ ซง่ะ โครยญ เจือ. 10 ดัฮ เอะ อัฮ ติ แตะ โอ ยุฮ มั่ป โฮ, เอีจ เมาะ โรฮ อัฮ ฮะ พะจาว อัฮ ป โอ เนอึม. ลปุง อื อาวต โตว ฆาื อื กไน เอะ.

- ติ โยฮัน
- <
- 1
- >

© 2018 WBT