- กะลาเทีย
- <
- 1
- >

นังซื รโปะ ปาวโล ละ โม คริตซจัก ป อาวต นึง จังวัต กะลาเทีย
เญือม ครอฮ ปุย ไลลวง กัน ระ ไล ยุฮ พะจาว ละ ปุย ป โอ มัฮ โม ยิว, ไก ป เจือ โฮวน ปุย. เญือม เซ เกิต ปันฮา นึง ติ เจือ. โม ป เจือ พะเยซู เซ ป มัฮ โม ปุย ตังเมือง นึง อื, อัม จัมเปน อื ยุฮ ตัม ป อัฮ โกตไม ยุฮ ไอ โมเซ? อัม โอ จัมเปน? ปาวโล เอีจ อัฮ ซโตฮ อื โอ จัมเปน ยุฮ ตัม โกตไม เซ. มัฮ รพาวม เจือ ป มัฮ ลักทัน ระ นึง จีวิต คริซเตียน. มัฮ รพาวม เจือ ป เกือฮ ปุย แปน ป ซืไซ ละ พะจาว, อัฮ ลอป อื ตอก เซ. ปัง มัฮ ตอก เซ เอีจ ไก โรฮ ง่อน ป ฮอยจ นึง จังวัต กะลาเทีย ละ เพอึก แตะ โม ป เจือ นา เซ. โม เซ อัฮ ปาวโล โอ ปุก ตอก เพอึก ปุย. อัฮ ปุย จัมเปน ไอฮ ริตกิต ไม่ จัมเปน อื ทื ตัม โกตไม ยุฮ ไอ โมเซ เดอึม ซ เกียฮ ปุก ปอ ปุ แตะ ไม่ พะจาว.
นังซื รโปะ ปาวโล ละ คริตซจัก นึง จังวัต กะลาเทีย เฮี มัฮ ป ไซฮ ปาวโล ละ ซ นัม อื รพาวม โม ป เจือ พะเยซู นา เซ, เกือฮ แม แม ฮอยจ ละ รพาวม เจือ เนอึม. ปาวโล ตุก รพาวม นึง ละ โปวฮ โม เซ รพาวม เจือ แตะ ป เอีจ ไก ไพรม อื, นึง จุ โม ป เพอึก ป โอ เนอึม อื เซ. ปาวโล เกือฮ ปุย ยุง ที มัฮ เนอึม แตะ ป โฮว ฆรอ ลปุง ตัง พะเยซู. มัฮ พะเยซู ป เลือก ปาวโล, มัฮ โตว ปุย ปลัฮเตะ. พะเยซู เลือก อื ละ ซ เกือฮ แตะ โฮว เคะ ปุย ตัง เมือง, อัฮ เซ. ฟวยจ อู อื ไลลวง โกะ แตะ ตอก เซ, ปาวโล อัตทิไบ่ ตอก โฮลฮ ปุย แปน ปุย ซืไซ เบือ รพาวม เจือ แตะ โน่ง, มัฮ โตว เบือ กัน ยุฮ อื ตัม โกตไม. ลั่ก ก ลอยจ อื (โบ่ต 5-6) ปาวโล รโฮงะ ไลลวง ป ยุฮ ป อัฮ ปุย ไน พะจาว, ป ลัง ไก เบือ รพาวม ฮรัก, นึง อาวต รพาวม ฮรัก เซ โตะ รพาวม ปุย ป เจือ เนอึม พะเยซู โครยญ โฆะ ปุย.
1
ปาวโล รโปะ นังซื ละ ปุย
1 อาึ มัฮ ปาวโล. เอีจ มัฮ พะเยซูคริต ไม่ พะจาว ป มัฮ เปือะ อื ป เกือฮ อื โกฮ ไอม แม เน่อึม ลั่ก ยุม แตะ เซ, ป ดุฮ อาึ แปน ป โฮว ฆรอ ลปุง ตัง แตะ. มัฮ โตว ปุย ปลัฮเตะ ป ดุฮ อาึ แปน เนอ. 2 อาึ ไม่ โม ป มัฮ เอียกปุ เปอะ ไน พะจาว ป อาวต ไม่ เยอะ ลั่กเอีฮ, รโปะ ดิ รซอม แตะ ละ โม คริตซจัก ป อาวต นึง จังวัต กะลาเทีย เตือง โอยจ อื.
3 ปัว พะจาว เปือะ เอะ ไม่ พะโองจาว ป มัฮ พะเยซูคริต เกือฮ กุนมุ่น ไม่ ไมจ เปละ ลโลวง พาวม ละ เปอะ. 4 พะเยซู เซ โปง ติ แตะ ฆาื มั่ป ยุฮ เอะ ตัม ปุก อื รพาวม พะจาว ป มัฮ เปือะ แตะ เซ. มัฮ โปง อื ติ แตะ ละ ซ เกือฮ อื เอะ โปน ฮา ป ฆอก ป เบร นึง ปลัฮเตะ เจน ปเลี่ย เฮี. 5 ปัว เกือฮ พะจาว ไก ลอป โญตซัก คึนัก โอ เญาะ ไก ลอยจ. อาเมน.
ไลลวง กัน ระ ไล ยุฮ พะจาว
6 อาึ เงอึต ลัมเลือ นึง ไกลจ ละ โปวฮ โม เปะ พะจาว. เกียฮ ละ โปวฮ โน่ง เปอะ พะจาว ป กอก โม เปะ เอีญ เคะ แตะ เบือ กุนมุ่น ยุฮ พะคริต เมอ? เกียฮ เมีญ โน่ง เปอะ ไลลวง ไฮญ มัฮ ป ซัมคัน ฮา ไลลวง กัน ระ ไล ยุฮ พะจาว เมอ? 7 ดัฮ ง่อต ตัม เนอึม อื, ไก โตว ไลลวง กัน ระ ไล ยุฮ พะจาว ตอก ไฮญ เญอ. อาึ อัฮ เซ ละ เปอะ นึง เอีจ ไก อื ง่อน ป ซุกซัก ยุฮ รพาวม โม เปะ, ฆาื ซาวป อื เฌาะ ไลลวง กัน ระ ไล ยุฮ พะคริต ละ โม เปะ. 8 ปัง มัฮ เอะ ญุ่ก, ปัง มัฮ เตปด่า เน่อึม เมือง มะลอง ญุ่ก, ปัง มัฮ ป ออฮ ป เอีฮ, ดัฮ ครอฮ ไลลวง กัน ระ ไล ยุฮ พะจาว ละ เปอะ ตัง โน่ง ฮา ครอฮ เอะ อื ละ เปอะ เมือ โรง อื, เกือฮ ปุย เซ ลอก ป โอยจ นึง โซะ แตะ. 9 เอีจ อัฮ ฮะ ติ โฮน. ปเลี่ย เฮี ซ อัฮ แม ละ เปอะ. ดัฮ ไก ป ครอฮ ไลลวง กัน ระ ไล ยุฮ พะจาว ละ เปอะ ตัง โน่ง ฮา ไลลวง กัน ระ ไล ยุฮ พะจาว ป เอีจ เจือ โม เปะ ไพรม อื โฮ, เกือฮ ปุย เซ ลอก ป โอยจ นึง โซะ แตะ. 10 เญือม อัฮ โอเอีฮ ตอก เซ ละ เปอะ อาึ อัม มัฮ อัฮ โอเอีฮ ตอก ซ ปุก อื รพาวม ปุย ปลัฮเตะ? มัฮ โตว อื เฟือฮ. อาึ มัฮ ฆวต เกือฮ ติ แตะ ปุก เนอึม รพาวม พะจาว. อาึ อัม มัฮ ซาวป ตอก ซ เกือฮ ปุย ลื แตะ? มัฮ โตว อื เฟือฮ. มัฮ ซ ยุฮ ฮุ ตอก เซ อาึ เกียฮ แปน โตว กวนไจ ยุฮ พะคริต ฆาื อื.
พะเยซู เกือฮ ปาวโล แปน ป โฮว ฆรอ ลปุง ตัง แตะ
11 เอียกปุ, อาึ ฆวต เกือฮ โม เปะ ยุง ที ไล เฮี เยอ. ไลลวง กัน ระ ไล ยุฮ พะจาว ป ครอฮ อาึ ละ ปุย เซ มัฮ โตว ป เบิ่ก ปุย ปลัฮเตะ อัฮ. 12 ไลลวง เซ อาึ ฮมอง โตว เน่อึม นึง ปุย. ป เพอึก เนิ อี ปุ ไก. ไลลวง เซ ปังเมอ มัฮ พะเยซูคริต ไอฮ ป รโฮงะ ละ อาึ อื.
13 โม เปะ เอีจ ฮมอง เปอะ ไล ยุฮ อาึ ไพรม อื เญือม ทื ลั่ง แตะ ตอก ทื โม ยิว อื. เอีจ ฮมอง โรฮ เปอะ ตอก คัม ตุง ลัมเลือ อาึ คริตซจัก ยุฮ พะจาว. อาึ ซาวป แนฮ ตอก ซ เกือฮ แตะ คริตซจัก เซ ไลจ โอยจ. 14 อาึ เรียง รพาวม ฮา โม ปุโฮมว ปุฆอ แตะ นึง ทื แตะ ตัม ซาซนา ยุฮ โม ยิว. ไลลวง ริต มะ โกลง เปือะ แตะ อาึ เคง เนอึม ทื เยอะ ฮา ปุย ไฮญ. 15 ปัง มัฮ ตอก เซ พะจาว เอีจ เลือก อาึง อาึ กา เฆียง เกิต เตอะ เบือ กุนมุ่น ยุฮ แตะ. เอีจ กอก อาึ เอีญ เคะ แตะ ละ ซ เกือฮ อื อาึ รซอฮ ละ แตะ. 16 เญือม เอีจ โตกโลง พะจาว เปลีฮ ไลลวง กวน แตะ ละ อาึ, นึง ซ เกือฮ อื อาึ ครอฮ ไลลวง กัน ระ ไล ยุฮ แตะ ละ ปุย ตัง เมือง, อาึ โฮว ซาวป โตว ซิงซา ไม่ ปุย ปลัฮเตะ เฟือฮ. 17 ฮาวก อู ไม่ โม ป มัฮ ป โฮว ฆรอ ลปุง ตัง พะเยซู กา แตะ นึง เวียง เยรูซาเลม, ปุ โรฮ ฮาวก. อาึ โกฮ โฮว เอิน ฮา นึง เมือง อาระเบี่ย. ฟวยจ เซ เอีญ แม นึง เวียง ด่ามาซกัต ติ โฮน แม.
18 ฟวยจ เจือ เยอะ พะเยซู ลอวย เนอึม อาึ ฮาวก เนอึม นึง เวียง เยรูซาเลม ละ ซ ฮาวก แตะ เคะ เปโตร. อาวต ไม่ นา เซ กาว โรฮ พอน ซเงะ. 19 อาึ โฮลฮ โตว ยุ โม ไกญกอ ไฮญ นา เซ โนก ฮา ยาโคโบ่ ป มัฮ ปุ พะโองจาว. 20 ป ไซฮ อาึ เฮี มัฮ ป เนอึม ป แนม. พะจาว เอีจ ยุง อื โอ อาึ อัฮ ลปุง จุ ไล ละ เปอะ. 21 กัง เคะ เอ อาึ โฮว แม ฮอยจ จังวัต ซีเรีย ไม่ จังวัต ซีลิเซีย. 22 เญือม เซ โม คริตซจัก นึง จังวัต ยูเดี่ย ดิ ยุง โตว ป มัฮ อาึ. 23 มัฮ ฮมอง อื อัฮ ปุย อื ตอก เฮี โน่ง, “ป กอ โคมเฮง เอะ ไพรม อื เซ, เอีจ แปน แม ป ครอฮ ไลลวง รพาวม เจือ ตะ แตะ ยุฮ ไลจ ไม่ เซ ละ ปุย,” ฮมอง อัฮ ปุย อื เมาะ เซ โน่ง. 24 โม เซ โฮลฮ เนอึม ลืลาว พะจาว เบือ ยุ อื กัน ยุฮ พะจาว นึง จีวิต อาึ.

- กะลาเทีย
- <
- 1
- >

© 2018 WBT