- เอเซเคียน
- <
- 41
- >

41
1 ฟวยจ เซ ปรเมะ เซ ตาว แม อาึ ฮอยจ นึง โตะ ฮอง ซัมคัน ป ไก บั่กบ่วน วิฮัน เซ. ปุย เซ เตะ แนต โรฮ คระ เลียก ปุย ละ ฮอง เซ, ลวง โด่ะ อื ไก แลฮ รเนฮ. 2 ลวง เวือฮ อื คระ เลียก ปุย เซ ไก กาว รเนฮ. ป มัฮ เดีญ นึง คระ เลียก ปุย เซ ปู โรฮ ติ ก บลัฮ พอน รเนฮ. ฟวยจ เซ แนต แม ฮอง ซัมคัน นึง อื. ลวง ลั่ง อื ไก รปาวน รเนฮ, เวือฮ โรฮ ง่า รเนฮ โรฮ.
3 ฟวยจ เซ ปุย เซ เลียก แม โรฮ ฮอยจ นึง โตะ ฮอง คัก กไน นึง อื. แนต แม โรฮ คระ เลียก ปุย นึง อื เซ โด่ะ ลอา รเนฮ, เวือฮ แลฮ รเนฮ. ป มัฮ เดีญ ฮอง คระ เลียก ปุย นึง อื เซ ปู ติ ก บลัฮ อาแลฮ รเนฮ. 4 ปุย เซ แนต แม โรฮ ฮอง กไน เซ. ลวง ลั่ง อื ไก ง่า รเนฮ, ลวง เวือฮ อื ไก โรฮ ง่า รเนฮ โรฮ. ฮอง เซ ไก แม โปน ฮอง ซัมคัน เซ แม. เญือม เซ ปรเมะ เซ อัฮ เฮี ละ อาึ, “ฮอง เฮี มัฮ ฮอง ตึก นึง ซัมคัน แตะ นึง อื,” อัฮ เซ เนิ.
5 ฟวยจ เซ ปรเมะ เซ แนต เดีญ คัก ก พริ วิฮัน เซ. เดีญ เซ ปู เอิน แลฮ รเนฮ. ไก แม ฮอง แตวะๆ นึง ติต เอิน ไม่ เดีญ เซ ไคว วิฮัน เซ. ฮอง ติ ติ เซ เวือฮ ปาวน รเนฮ. 6 ฮอง แตวะๆ โม เซ ไก ลอวย จัน, ติ ติ จัน เซ ไก ง่วย ฮอง เอิน. เดีญ เซ ฮาวก ฮลาวง ปุ ปุ เฮรี โรฮ ปุ ปุ. ไก โรฮ ลลั่ก ไม่ อื ปอ เอิน โอ แปล ฮอง เซ โพต ฮอยจ ละ ก พริ เดีญ เซ. 7 ฮอง โม เซ ฮาวก ปุ ปุ เวือฮ ปุ ปุ ตัม ลลั่ก นึง เดีญ วิฮัน เซ. ฮอง โม เซ อาวต ราว ปุ แตะ แปน จัน แปน จัน แตะ ไคว เดีญ วิฮัน เซ เอิน. นึง เฆียง ฮอง โม เซ ไก โรฮ โบง เวือฮ นึง ลอา. เญือม ซ ฮาวก ปุย เน่อึม ฮอง ลวง ฆรึม เซ, จัมเปน พา ฮอง อาวต ซน่ะ นึง อื เซ ละ อื ฮัม.
8 วิฮัน ป ยุ อาึ เซ ไก แม โรฮ ไฆรฮ ไคว อื. ไฆรฮ เซ ลวง เวือฮ อื ไก แลฮ รเนฮ. บริญ โรฮ ไม่ ป มัฮ ทัน วิฮัน นึง อื เซ. 9 ฆรุง นึง ลวง ก พริ วิฮัน ป ไก ฮอง นึง เซ ปู เอิน พอน รเนฮ. ป มัฮ ซน่ะ ฮอง เซ ไม่ วิฮัน นึง อื ไก แม โรฮ คระ โบฮ นึง โรฮ. 10 ฮอง ป ติต ไม่ ฆรุง ไคว วิฮัน เซ เวือฮ ง่า รเนฮ โครยญ ฮอง อื. 11 ป มัฮ ฮอง โม เซ ไก แม โรฮ โตะ รเวือะ นึง. โปฮ ติ แตะ ลวง ลั่ก คระ โบฮ เซ. โตะ รเวือะ ติ ลวง อื นา ลวง ลั่กล่าวง, โตะ รเวือะ ติ ลวง อื แม, นา แม ลวง ลั่กเซฮ. คระ โบฮ เซ เวือฮ พอน รเนฮ ไคว อื.
12 ตึก ป นา ลวง ลั่ก ควง วิฮัน เซ ป อาวต ลวง ลั่ก เลียก ซเงะ นึง อื เซ, ลวง เวือฮ อื ไก อาลแฆลฮ รเนฮ, ลวง ลั่ง อื ไก รไตม รเนฮ. ป มัฮ เดีญ ตึก เซ ปู โรฮ พอน รเนฮ โครยญ ลวง.
13 ฟวยจ เซ ปรเมะ เซ แนต แม วิฮัน เซ ตัม ลวง ลั่ง อื, ไก ติ รอย รเนฮ. แนต แม โรฮ ลวง เวือฮ อื เตือง ควง อื ไม่ ฆรุง คัก กไน นึง อื. ไก โรฮ ติ รอย รเนฮ โรฮ. 14 ฟวยจ เซ แนต แม โรฮ ลวง ลั่กกา วิฮัน เซ. นึง ลวง ลั่ก โอก ซเงะ นึง อื เตือง ควง ซนัม นึง อื ลวง ลั่กกา อื เซ ไก โรฮ ติ รอย รเนฮ.
15-16 ฟวยจ เซ แนต แม โรฮ ตึก ป อาวต ลวง ลั่กเคะ วิฮัน ลวง ลั่ก เลียก ซเงะ เซ, ป นา ลั่ก ควง เซ, แนต โรฮ อื ไม่ คระ โฮว ปุย ลวง เฆียง อื ไก โรฮ ติ รอย รเนฮ. ป มัฮ เดีญ ก โปง นึง วิฮัน เซ ไม่ เดีญ ฮอง ซัมคัน ไม่ เดีญ ฮอง ป ตึก เอิน นึง ซัมคัน แตะ เซ ติต ตื ไมะ แปน นึง ฆรึม นาตัง นึง อื ไคว อื. นาตัง นึง อื เซ ไก แม พา มัน นึง. 17-18 ป มัฮ เดีญ ลวง กไน วิฮัน ฮอยจ ละ ราว โตะ รเวือะ นึง อื เซ, แกะ ซลัก แม ปุย ฮุป โคะ อินทพลัม นึง. รซอ โรฮ อื ไม่ ฮุป เตปด่า ไก โพรยจ ไคว ฮอง โม เซ เอิน. ฮุป เตปด่า ไก โพรยจ โม เซ ติ ติ ตัว เยอ ไก นา เตือง ลอา ก บลัฮ อื. 19-20 ติ ก บลัฮ อื ตอก นา ปุย โฮ. นา ลั่ก ฮุป โคะ อินทพลัม เซ ตา ติ โฆง. ติ ก บลัฮ อื แม ตอก นา รเวีย ซิงโต โฮ. นา โรฮ ลั่ก ฮุป โคะ อินทพลัม เซ ตา ติ โฆง โรฮ. ฮุป แกะ ซลัก ปุย เซ ตอก ตื เอิน ปุ แตะ. ไก เอิน เลี่ป ฮอง โตะ กไน วิฮัน เซ, เน่อึม นึง ชวง เดีญ ฮอยจ ละ ราว โตะ รเวือะ นึง อื โรฮ.
21-22 ป มัฮ ด่อง นึง โตะ รเวือะ ฮอง ซัมคัน นึง อื เซ เลียม พัต โมน. นึง ลั่กกา ฮอง ซัมคัน เซ ไก แม ป ตอก คัน ทไว นึง แม, ยุฮ โรฮ ปุย นึง โคะ โรฮ. ฮลาวง ลอวย รเนฮ, ลั่ง ลอา รเนฮ, เวือฮ แม โรฮ ลอา รเนฮ. ป มัฮ ด่อง นึง โจง อื ไม่ ทัน อื ฮอยจ ละ เดีญ อื มัฮ ตื ป ยุฮ ปุย นึง โคะ ตื เอิน. เญือม เซ ปรเมะ เซ อัฮ เฮี ละ อาึ, “เฮี มัฮ โตะ ป โบลวง ปุย ซองนา พะจาว,” อัฮ เซ เนิ. 23 ป มัฮ โตะ รเวือะ เลียก ละ ฮอง ซัมคัน ไม่ โตะ รเวือะ เลียก ละ ฮอง ตึก นึง ซัมคัน แตะ เซ มัฮ รเวือะ ลอา บั่น เตือง ลอา โดฮ อื. 24 รเวือะ ลอา เซ ไก ลฆลอยจ เตือง ลอา ก บลัฮ อื. 25 นึง บั่น รเวือะ อาวต โตะ ฮอง ซัมคัน เซ ไก ฮุป โคะ อินทพลัม นึง ไม่ ฮุป เตปด่า. มัฮ ฮุป ป แกะ ซลัก ปุย, ตอก โรฮ ปุ แตะ ไม่ ป ไก นึง เดีญ เซ โรฮ. นึง ลั่กกา โตะ รเวือะ ฮอง ป มัฮ คระ เลียก ปุย เซ, ไก แม โรฮ พรัง ซกาื นึง, ยุฮ ปุย นึง โคะ. 26 นึง เฆียง ฮอง ป มัฮ คระ เลียก ปุย เซ ไก แม โรฮ นาตัง นึง, ป มัฮ เดีญ นึง อื แกะ ซลัก โรฮ ปุย ฮุป โคะ อินทพลัม นึง โรฮ.

- เอเซเคียน
- <
- 41
- >

© 2018 WBT