- เนฮะมี
- <
- 3
- >

3
โม ป ยุฮ ฆรุง
1 เญือม เซ เอลียาชิป ป มัฮ ฮัวนา ซตุ ระ เซ เฌาะ โก โคระ ดิ แม ฆรุง ไม่ โม ปุโฮมว ซตุ แตะ. ยุฮ โตะ รเวือะ แกะ. ทไว อื ละ พะจาว. โบลวง รเวือะ นึง อื. ยุฮ ฆรุง นา เซ ฮอยจ ละ ปอม ตฮัน ป อัฮ ปุย กอง ลอยะ ไม่. โก โรฮ อื ฮอยจ ละ ปอม ตฮัน ฮานันเอน. ฟวยจ เซ ทไว โรฮ อื ละ พะจาว. 2 ป โก ฆรุง ทัต โม เซ มัฮ โม เยรีโค. ทัต โม เซ แม มัฮ ซักเกอ ป มัฮ กวน อิมรี ป โก เยอ. 3 โม กวน เฌือต ฮัตเซนา เยอ ยุฮ รเวือะ กะ เตือง มะ รเวือะ ไม่ รเวือะ นึง อื. ยุฮ อื ไม่ ควน ซแก อื ไม่ ลฆลอยจ อื. 4 เมเรโมต ป มัฮ กวน อุรีอา ป มัฮ กวนโซะ ฮักโคต โก ฆรุง โบ รเวือะ เซ. ทัต ปุย เซ มัฮ เมชูลัม ป มัฮ กวน เบ่เรคิยา ป เพรียง เงอ. เมชูลัม เซ มัฮ กวนโซะ เมเชซาเบ่น. ทัต ปุย เซ มัฮ ซาโด่ก ป มัฮ กวน บ่าอานา ป เพรียง เงอ. 5 ทัต ปุย เซ มัฮ ปุย ย่วง เทโคอา ป เพรียง เงอ. โม จาวไน ย่วง เซ ปังเมอ โอ ญอม ยุฮ กัน โซะ ป ดวน กุม กัน แตะ เซ ยุฮ.
6 โยยาด่า ป มัฮ กวน ปาเซอา ไม่ เมชูลัม ป มัฮ กวน เบ่โซได่อา ยุฮ โตะ รเวือะ ป อัฮ ปุย โตะ รเวือะ ไพรม นึง อื. โบลวง มะ รเวือะ ไม่ รเวือะ นึง อื. ยุฮ อื ไม่ ควน ซแก อื ไม่ ลฆลอยจ อื. 7 ทัต ปุย เซ แม มัฮ โม กิเบ่โอน ไม่ โม มิซปา ป เพรียง เงอ. ยุฮ ดิ อื ไม่ เมลาติยา ย่วง กิเบ่โอน ไม่ ยาโด่น ย่วง เมโรโนต. (ย่วง เซ มัฮ ป อาวต ไน กัน ควป คุม ยุฮ จาวเมือง แควน บลัฮ โกลง ยูฟะเรตี ลวง ลั่ก เลียก ซเงะ.) 8 ทัต โม เซ แม มัฮ อุตซีเอน ป มัฮ กวน ฮารฮายา ป เพรียง เงอ. ปุย เซ มัฮ จังเคือง แตม ไคร ติ ปุย. ทัต ปุย เซ แม มัฮ ฮานันยา ป มัฮ ป เกียฮ ยุฮ ป ซออย ฮงาื ป เพรียง เงอ. โม เซ เพรียง ฆรุง ฮอยจ ละ ฆรุง เวือฮ นึง อื. 9 ทัต ปุย เซ แม มัฮ เรไฟยา ป มัฮ กวน เฮอ ป เพรียง เงอ. ปุย เซ มัฮ จาวไน ตัตเตียง เยรูซาเลม ตา บลัฮ. 10 ทัต ปุย เซ แม มัฮ เยด่ายา ป มัฮ กวน ฮารุมัป ป เพรียง เงอ, ปุย เซ เพรียง ฆรุง รเตือป เญือะ อาวต โกะ แตะ. ทัต ปุย เซ แม มัฮ ฮัตทัต ป มัฮ กวน ฮาชัปเนยา ป เพรียง เงอ. 11 มันคิยา ป มัฮ กวน ฮาริม ไม่ ฮัตชุป ป มัฮ กวน ปาฮัต-โมอัป เพรียง อื ติ ลวง ฮอยจ ละ ปอม ตฮัน ตาวโอป นึง อื. 12 ทัต โม เซ แม มัฮ ชันลุม ป มัฮ กวน ฮาโลเฮต ป เพรียง เงอ. (ปุย เซ มัฮ โรฮ จาวไน ตัตเตียง เยรูซาเลม ตา บลัฮ.) มัฮ ป ยุฮ ดิ กัน ไม่ กวน รโปวน แตะ เตือง โอยจ อื.
13 ฮานูน ไม่ ปุย ย่วง ซาโนอา ยุฮ โตะ รเวือะ โตะ โลก นึง อื. โบลวง มะ รเวือะ, ไม่ รเวือะ นึง อื. ยุฮ อื ไม่ ลฆลอยจ อื ไม่ ควน ซแก อื. เพรียง โรฮ ฆรุง ไม่ อื ติ เปือน รเนฮ ฮอยจ โบ โตะ รเวือะ ตาว ปุย ครัม รฌุฮ. 14 โตะ รเวือะ ตาว ปุย ครัม รฌุฮ เซ มัฮ มันคิยา ป มัฮ กวน เรคัป ป เพรียง เงอ, เตือง รเวือะ เตือง ลฆลอยจ ไม่ ควน ซแก อื. มันคิยา เซ มัฮ จาวไน ตัตเตียง แควน เบ่ตฮักเคเรม. 15 ชันลุม ป มัฮ กวน โคโฮเซ มัฮ โรฮ จาวไน ตัตเตียง นาตี มิซปา เฌาะ ยุฮ โตะ รเวือะ รอาวม ปลาึฮ. ฟวยจ โบลวง รเวือะ เซ พรัง แม อื. โบลวง รเวือะ นึง อื, ดุฮ อื ไม่ ควน ซแก อื. ยุฮ โรฮ ฆรุง โบ ตุง รอาวม เชลา ป ซดิ ไม่ รปึม ยุฮ กซัต. ยุฮ อื ฟวยจ ฮอยจ ละ โบง เลีฮ ปุย ละ เมือง ด่าวิต. 16 ทัต ปุย เซ แม มัฮ เนฮะมี กวน อัตบุ่ก ป เพรียง ฆรุง เงอ, ปุย เซ มัฮ จาวไน ตัตเตียง นาตี เบ่ตซู ตา บลัฮ. เพรียง อื ฮอยจ ละ รเตือป รมอยจ ปุย กซัต ด่าวิต, นา ก ไก ตุง รอาวม โบ โฮง ตฮัน. 17 ทัต ปุย เซ แม มัฮ โม เลวี ป เพรียง ฆรุง เซ. ฮัวนา อื มัฮ เรฮุม กวน บ่านี ติ ไม่ ฮาชาบิ่ยา ติ, ป มัฮ จาวไน ตัตเตียง นาตี เคอีลา ตา บลัฮ. 18 โม เอียกปุ อื เพรียง โรฮ อื โบ โม เซ. ฮัวนา อื มัฮ บ่าไว กวน เฮนาดั่ต ป มัฮ ป ตัตเตียง นาตี เคอีลา ตา บลัฮ.
19 ทัต โม เซ แม มัฮ เอเซอ กวน เยชูอา ป ตัตเตียง นาตี มิซปา ป เพรียง เงอ, เพรียง อื เน่อึม นึง โฮง อาวต เครอึง ตฮัน ฮอยจ ละ โจง อื. 20 ทัต ปุย เซ แม มัฮ บ่ารุก กวน ซัปไบ่. บ่ารุก เซ เพรียง อื ไม่ รพาวม เรียง เนอึม แตะ, เน่อึม นึง โจง อื ฮอยจ ละ คระ เลียก โตะ เญือะ เอลียาชิป ป มัฮ ซตุ ระ เซ. 21 ทัต ปุย เซ แม มัฮ เมเรโมต ป มัฮ กวน อุรีอา ป เพรียง เงอ. เมเรโมต เซ มัฮ กวนโซะ ฮักโคต. เพรียง อื เน่อึม นึง เญือะ เซ ฮอยจ ละ ลอยจ ควง อื. 22 ทัต ปุย เซ แม มัฮ โม ซตุ ป ฮอยจ เน่อึม นึง แควน ซดิ อื ป เพรียง เงอ. 23 ทัต โม เซ แม มัฮ เบ่นยามิน ไม่ ฮัตชุป ป เพรียง เงอ. เพรียง ฆรุง ลั่กกา เญือะ โกะ แตะ ไอฮ. ทัต โม เซ แม มัฮ อาซาริยา ป เพรียง เงอ. เพรียง โรฮ ลั่กกา เญือะ โกะ แตะ โรฮ. ปุย เซ มัฮ กวน มาอาเซอา, มัฮ กวนโซะ อานาเนีย.
24 เน่อึม นึง เญือะ อาซาริยา เซ ฮอยจ ละ โจง ฆรุง เซ มัฮ บิ่นนุย ป มัฮ กวน ฮานะดั่ต ป เพรียง เงอ. 25 ปาลัน ป มัฮ กวน อุไซ เยอ เพรียง ฆรุง เซ เน่อึม นึง โจง อื ฮอยจ ละ ปอม ตฮัน ป อาวต รเตือป เญือะ กซัต, ซดิ ไม่ ก อาวต โม ป มอง ญัม. ทัต ปุย เซ มัฮ เปด่ายา ป มัฮ กวน ปาโรต ป เพรียง เงอ. 26 กวนไจ รซอฮ นึง วิฮัน ป อาวต นึง บลาวง โอเฟน เพรียง อื ฮอยจ รเตือป รเวือะ รอาวม ลวง ลั่ก โอก ซเงะ ไม่ ปอม ตฮัน เฆีญ วิฮัน นึง อื. 27 ปุย ย่วง เทโคอา เพรียง รเตือป ปอม ระ อาวต ตฮัน ฮอยจ ละ ฆรุง โอเฟน นึง อื.
28 เน่อึม นึง ราว โตะ รเวือะ บรอง เงอ, มัฮ โม ซตุ ป เพรียง เงอ. ปุก ซืนา ลั่กกา เญือะ โกะ อื ไอฮ เตือง ไพ เตือง มัน. 29 ทัต โม เซ แม มัฮ ซาโด่ก ป มัฮ กวน อิมเมอ ป เพรียง เงอ. เพรียง โรฮ ลั่กกา เญือะ โกะ แตะ. ทัต ปุย เซ แม มัฮ เชไมอา ป มัฮ กวน เชคานิยา ป เพรียง เงอ. ปุย เซ มัฮ ป ลัง มอง โตะ รเวือะ ลวง ลั่ก โอก ซเงะ นึง อื. 30 ฮานันยา ป มัฮ กวน เชเลมิยา ไม่ ฮานูน ป มัฮ กวน รเมะ ซาลัป ป มัฮ ปุย แลฮ นึง อื, เพรียง โรฮ อื โบ ปุย เซ. เมชูลัม ป มัฮ กวน เบ่เรคิยา เพรียง โรฮ ซืนา ลั่กกา เญือะ โกะ แตะ. 31 ทัต ปุย เซ แม มัฮ มันคิยา ป เกียฮ แตม ไคร ติ ปุย ป เพรียง เงอ. ปุย เซ เพรียง อื ฮอยจ ละ โฮง อาวต โม กวนไจ ป ยุฮ กัน นึง วิฮัน, ไม่ โม ปอ กา ซืนา โตะ รเวือะ กวต ปุย โอเอีฮ. โพต ฮอยจ ฮอง จัน ฮลาวง นึง โจง ฆรุง เซ. 32 เน่อึม นึง โจง ฆรุง ฮอยจ โตะ รเวือะ แกะ มัฮ โม ปอกา ไม่ โม ป เกียฮ แตม ไคร ป เพรียง เงอ. เอีจ ไคว เอิน ติ รวิต ยุฮ ปุย ฆรุง เซ.

- เนฮะมี
- <
- 3
- >

© 2018 WBT