- อาโมต
- <
- 1
- >

อาโมต
อาโมต มัฮ ป ซึป ลปุง พะจาว ป โฮลฮ ปุย ไซฮ ป อัฮ ป มวยญ อื แปน ไล แตะ กา ปุย ไฮญ ไน โม ป ซึป ลปุง พะจาว เตือง โอยจ อื. ปัง มัฮ โกะ อื ปุย อาวต นึง เมือง ยูด่า, อาโมต เซ โฮว ครอฮ ไลลวง พะจาว ละ ปุย เมือง อิซราเอน ป อาวต ลวง ลั่กล่าวง นึง อื. ปุก เจน 760-750 (กา ค.ศ.) ซไม เซ มัฮ ซไม จเลิน เนอึม ปุย เมือง อิซราเอน. โฮวน คาว โฮวน คอง. กัน นัปทื อื พะจาว ปังเมอ มัฮ ยุฮ อื ตัม ป คิต ป ง่อต โกะ แตะ ไอฮ. ยุฮ โตว อื ตัม ไล ป รโฮงะ พะจาว อื ละ แตะ, แกต ติ แตะ ซ โฮลฮ อาวต เฮน อาวต ฮลอง เบือ อื. ปัง มัฮ ตอก เซ อาโมต ยุ ที ไลลวง ตอก จเลิน ปุย เซ, มัฮ โม ป กอย นึง อื โน่ง ป ซไบ่ เยอ. โม เซ ไกป นิป โม ป ตุก ไม่ ยุฮ อื กัน โอ ซื โอ ไซ โฮวน เจือ. แปน ควน โฮลฮ โม ป ตุก ป ญัก อาวม ลอป ป โซะ ฆาื อื. ปัง ทื ปุย ซาซนา มัฮ ไลลวง ก พริ อื โน่ง, มัฮ โตว ทื อื พะจาว ไม่ รพาวม เนอึม แตะ. ไลลวง อัฮ อื ติ แตะ จเลิน เซ มัฮ โตว ป เนอึม เฟือฮ, มัฮ ไลลวง ก พริ โน่ง. ไก โตว ไลลวง ป ปุก เนอึม รพาวม พะจาว นึง อื.
อาโมต ครอฮ เนอึม ครอฮ แนม ไลลวง พะจาว ละ ปุย ไม่ รพาวม กา แตะ. อัฮ พะจาว ซ เกือฮ โม อิซราเอน ลอก ตุต แตะ ฆาื กัน โอ ไมจ ยุฮ อื เซ. อาโมต ซตอก ปุย เกือฮ ยุฮ กัน ปุก กัน ลอก. ฆวต เกือฮ โรฮ กัน ปุก กัน ลอก ยุฮ ปุย แปน ตอก รอาวม ป ปัต นึง โกลง โฮ. อัฮ โรฮ เฮี, “ไมจ เปอะ เกละยุ กัน ฆอก ไม่ แด่น เปอะ ยุ กัน ไมจ, ไมจ เปอะ เกือฮ ลอป กัน ซื กัน ไซ ไก นึง ก รเตีฮ รตุม เปอะ โอเอีฮ ละ ปุย. เมอ เตือง อื พะจาว กุม ตฮัน มะลอง ซ เลียก พาวม ลั่ง นึง โม จัตเจือ อิซราเอน ป ไอม ลั่ง อื เซ เบือ อื ยุ่ง,” อัฮ เซ.
1
1 ไลลวง เฮี มัฮ ป อัฮ อาโมต ป มัฮ ไน โม ป เลียง แกะ นึง ย่วง เทโคอา ตา ติ ปุย. มัฮ ป เกว ไม่ ไลลวง โม อิซราเอน, มัฮ ป ยุ ป ฮมอง อื เจน แปน อุตซียา กซัต เมือง ยูด่า. มัฮ โรฮ เญือม แปน เยโรโบ่อัม กวน เยโฮอัต กซัต ละ เมือง อิซราเอน, ปุก กา ดุงเดียง เตะ ลอา เนอึม.
2 อาโมต เซ อัฮ อื ตอก เฮี, “พะจาว โอก ลเลาะ เรียง แตะ เน่อึม นึง บลาวง ซีโยน ตอก เซียง อาวม รเวีย โฮ, พะจาว โอก เซียง ระ แตะ เน่อึม นึง เวียง เยรูซาเลม, ตอก เนอึม บริ โฮ. กังเด่น นา ก เลียง ปุย แกะ เอีจ แพะ เอีจ แลง. ไรป นึง บลาวง คาระเมน เซ เอีจ ตูไต ซออฮ โอยจ,” อัฮ เซ.
กัน รเตีฮ พะจาว ปุย โฮวน เมือง
3 พะจาว อัฮ เฮี, “ปุย เมือง ด่ามาซกัต เอีจ ยุฮ เลาะ ยุฮ ลาึน ป พิต, ติ โฮน ติ โฮน แม. อาึ ซ เกือฮ เนอึม ลอก ตุต แตะ ฆาื อื, นึง เอีจ คัม ตุง ลัมเลือ อื ไม่ ยุฮ อื ปไฮะ ปฮอน ละ ปุย นึง แควน กิเลอัต เซ. 4 อาึ ซ เกือฮ งอ เกิต ละ ซ ฮะ อื ยุฮ เญือะ กซัต ฮาซาเอน เซ ฆาื อื. ซ เกือฮ ฮะ ฮอยจ ละ ปอม ตฮัน ยุฮ กซัต เบ่นฮาดั่ต เซ. 5 อาึ ซ เญื่อฮ รเวือะ ฆรุง เวียง ด่ามาซกัต เกือฮ ไลจ. ฟวยจ เซ ซ ยุฮ ไลจ ไม่ โม ป อาวต นึง ลโลวง อาเวน. ซ ยุฮ โรฮ ยุม ไม่ กซัต นึง เบ่ตเอเด่น เซ. โม ซีเรีย เซ ซ โฮลฮ ปุย โฮมวต โรวก เกือฮ โฮว แปน ครา นึง เมือง คีระ,” อัฮ เซ พะจาว เยอ.
6 พะจาว อัฮ แม เฮี, “ปุย เวียง กาซา เอีจ ยุฮ เลาะ ยุฮ ลาึน ป พิต, ติ โฮน ติ โฮน แม. อาึ ซ เกือฮ เนอึม เมอะ ลอก ตุต แตะ ฆาื อื, นึง เอีจ โรวก อื โชะ ปุย ไน อาึ เตือง เมือง อื เกือฮ แปน ครา ละ โม เอโด่ม. 7 อาึ ซ เกือฮ เอิน งอ เลีฮ นึง ฆรุง เวียง กาซา เซ ฆาื อื ปอ ฮะ ล่อยญ อื ฮอยจ ละ ปอม ตฮัน นึง อื. 8 อาึ ซ ยุฮ ไลจ ไม่ โม ป ตัตเตียง เมือง อัตชโด่ต ไม่ อัตเคโลน เซ แกล เอิน, ไม่ ซ ยุฮ โรฮ ไลจ ไม่ เมือง เอโครน. เญือม เซ โม ฟีลิซเตีย เมาะ ป โฮฮ ลั่ง อื อาึ ซ ยุฮ ยุม ไม่ แกล เอิน,” อัฮ เซ พะจาว เยโฮวา เยอ.
9 พะจาว อัฮ แม เฮี, “ปุย เมือง ไทระ เซ เอีจ ยุฮ เลาะ ยุฮ ลาึน ป พิต, ติ โฮน ติ โฮน แม. อาึ ซ เกือฮ เนอึม ลอก ตุต แตะ ฆาื อื, นึง เอีจ โรวก อื มอป ปุย ไน อาึ เตือง เมือง อื ละ โม เอโด่ม เซ, ไม่ โอ อื โตก ละ รซอม ป เอีจ ซันญา แตะ นึง ไลลวง ซ ปุก อื ปุ แตะ ไม่ เซ. 10 มัฮ เซ ป ซ เกือฮ อาึ งอ เลีฮ ฮอยจ นึง ฆรุง เวียง ไทระ เซ ปอ ฮะ ล่อยญ เอิน อื ฮอยจ ละ ปอม ตฮัน นึง อื,” อัฮ เซ พะจาว เยอ.
11 พะจาว อัฮ แม เฮี, “ปุย ย่วง เอโด่ม เซ เอีจ ยุฮ เลาะ ยุฮ ลาึน ป พิต, ติ โฮน ติ โฮน แม. อาึ ซ เกือฮ เนอึม ลอก ตุต แตะ ฆาื อื, นึง เอีจ โฮว อาื อื มอก โม อิซราเอน ป มัฮ โม เอียกปุ แตะ เซ, ไม่ โอ อื ไก รพาวม เลียก พาวม นึง เฟือฮ เอิน. โม เซ เกือฮ ลอป ติ แตะ รอก พาวม นึง อื. รพาวม รอก อื เซ เกือฮ โตว อื ไฆร ติ ชวง. 12 อาึ ซ เกือฮ เอิน งอ เลีฮ ละ, เกือฮ ฮะ ยุฮ เวียง เทมัน ฆาื อื, ไม่ เกือฮ เอิน ฮะ ฮอยจ ละ ปอม ตฮัน นึง เวียง โบ่ซรา เซ โรฮ,” อัฮ เซ พะจาว เยอ.
13 พะจาว อัฮ แม เฮี, “โม อัมโมน เอีจ ยุฮ เลาะ ยุฮ ลาึน ป พิต, ติ โฮน ติ โฮน แม. อาึ ซ เกือฮ เนอึม ลอก ตุต แตะ ฆาื อื, นึง เอีจ ซเรีฮ เอิน อื เวียก โม ปรโปวน แฮง นึง แควน กิเลอัต, เญือม ซาวป อื ลู เมือง ปุย ไฮญ เกือฮ แปน คอง โกะ แตะ. 14 อาึ ซ เกือฮ เอิน งอ เลีฮ ละ ฆาื อื, เกือฮ เอิน ฮะ ยุฮ ฆรุง เวียง รัปบ่า เซ ไม่ ปอม ตฮัน นึง อื โรฮ. นึง เวียง เซ ซ ไก เอิน เซียง รโอง ปุย นึง เนอึม ไอฮ พาวม แตะ. กัน รุป ปุย เซิก นึง อื เซ ซ เรียง ลัมเลือ เอิน ตอก ฮอยจ กาื ระ โฮ. 15 ป มัฮ กซัต ยุฮ ปุย โม เซ ซ โฮลฮ ปุย โฮมวต โรวก เกือฮ แปน ครา แตะ, เตือง โม ลุกนอง อื โรฮ,” อัฮ เซ พะจาว เยอ.

- อาโมต
- <
- 1
- >

© 2018 WBT