- ปาวน โมเซ
- <
- 1
- >

ปาวน โมเซ
พะทัม ปาวน โมเซ มัฮ ไลลวง โม อิซราเอน ไน ติ เจน รปาวน เนอึม ลไล โฮว อื นึง คระ ลาึน เวือฮ, เน่อึม นึง บลาวง ซีไน ฮอยจ ละ เคต เมือง ป ซันญา พะจาว อาึง ซ เกือฮ แตะ ละ อื. มัฮ เคต ลวง โอก ซเงะ นึง อื. เมือ โรง อื ไอ โมเซ โจต เซน เมาะ ไก ปุย นึง โม อิซราเอน เซ. มัฮ โจต อื เซน เญือม อาวต ลั่ง อื นึง บลาวง ซีไน โฮ, กา เฆียง โอก โฮว อื นึง คระ. ฟวยจ เซ เญือม เอีจ ซเปี ไก อื รปาวน เนอึม เมอ, โจต แม เซน ปุย ติ โฮน แม. มัฮ เญือม เอีจ ฮอยจ อื นึง เมือง โมอัป บลัฮ โกลง จอแด่น ลวง ลั่ก โอก ซเงะ นึง อื. ซน่ะ โจต ปุย เซน ปุย ลอา โฮน เซ โม อิซราเอน เอีจ ฮอยจ นึง ย่วง คาเด่ต บ่าเนีย ลวง ลั่กเซฮ เมือง คะนาอัน เซ, ปังเมอ โอ โฮลฮ เลียก เมือง คะนาอัน นึง โอ อื อาึง รพาวม แตะ นึง พะจาว. ฟวยจ โฮว ไป โฮว มา อื นึง ลาึน นาตี เซ เยอ, เอีจ ลอต โฮว นึง นาตี ลวง ลั่ก โอก ซเงะ โบ โกลง จอแด่น เซ. ปุย ลอต แปน อาวต นา เซ ง่อน. ปุย ไฮญ นึง อื เพรียง ติ แตะ ละ ซ เตือง แตะ โกลง จอแด่น เซ ละ ซ โฮลฮ อื อาวต เนอึม นึง เมือง คะนาอัน.
พะทัม ปาวน โมเซ มัฮ ไลลวง ปุย กอ อาวต ไม่ ไลจ รพาวม แตะ ไม่ ฮลัต เตีจ แตะ ฆาื ป ญัก ป นอ ป เกิต ละ แตะ. มัฮ โม ป กอ เลฮ เตียง พะจาว. เลฮ โรฮ เตียง ไอ โมเซ ป เลือก พะจาว ละ นัม อื ปุย โฮ. ไลลวง เฮี มัฮ ป เพอึก เอะ เกือฮ ยุง เมาะ เนอึม รพาวม พะจาว ไม่ เมาะ ลั่ง รพาวม อื นึง แลน แก ลอป อื ปุย ไน แตะ. ปุย โม เซ ปัง ไฆร รพาวม เจือ อื ไม่ กอ เลฮ อื ตอก เซ, ไอ โมเซ เนอึม แนฮ ลั่ง รพาวม ละ พะจาว ไม่ เครอึง ลอป อื นึง ปุย ยุฮ แตะ. เญือม เอีจ เลี่ญ อื, ไอ โมเซ ไก โรฮ เญือม เงี่ยง รพาวม อื, ปังเมอ ฮรัก ลั่ง พะจาว ไม่ ปุย ไน อื โรฮ.
1
ไอ โมเซ เมีญ เมาะ ไก โม อิซราเอน นึง ลาึน ซีไน
1 เญือม เอีจ ฟวยจ โฮลฮ โม อิซราเอน โอก ฮา เมือง อียิป ลอา เนอึม เมอ, ปุก เญือม ฮาวก เคิ ลอา เซ ติ ซาวม. เญือม เซ พะจาว ฮอยจ อู ไม่ ไอ โมเซ นึง พากัง ก ฮอยจ ปุย เคะ พะจาว นึง ลาึน ซีไน. พะจาว อัฮ เฮี ละ อื, 2 ปะ ไม่ อาโรน ไมจ เปอะ เมีญ เมาะ ไก เซน โม อิซราเอน เซ เตือง โอยจ อื, ละ ซ โจต เปอะ เมาะ ไก เซน โม ปรเมะ นึง อื เซ โครยญ โฆะ ปุย, ตัม ซฆลาวม ตัม ครอปครัว อื โครยญ โฆะ อื. 3 ไมจ เปอะ เมีญ โม ปรเมะ ป เอีจ ไก อาญุ อื เคียง ง่า เนอึม ฮาวก ก ล่าวง, เมาะ โม ป เกียฮ โฮว รุป เซิก นึง อื. 4 ไมจ โรฮ เปอะ เกือฮ โม ปรเมะ เรอึม เปอะ. ไอฮ โม ฮัวนา เจอ นึง อื ติ เจอ ติ ปุย.
5 ป มัฮ ปรเมะ ป ซ เรอึม เปอะ เซ ตัม เจอ อื เซ มอยฮ อื มัฮ ตอก เฮี. เจอ รูเบ่น เนอ มัฮ เอลีซู กวน เชเด่เออ.
6 เจอ ซิเมโอน เนอ มัฮ เชลูมิเอน กวน ซูรีชัตได่.
7 เจอ ยูด่า เยอ มัฮ นาโชน กวน อัมมีนาดั่ป.
8 เจอ อิตซคา เยอ มัฮ เนทันเอน กวน ซูอา.
9 เจอ เซบู่ลุน เนอ มัฮ เอลีอัป กวน เฮโลน.
10 ป มัฮ จัตเจือ โยเซป นึง อื, ไก ลอา เจอ.
เจอ เอฟราอิม เมอ มัฮ เอลีชามา กวน อัมมีฮุต.
เจอ มะนาเซ เยอ มัฮ กามาลิเอน กวน เปด่าซู.
11 เจอ เบ่นยามิน เนอ มัฮ อาบี่ดั่น กวน กิเด่โอนี.
12 เจอ ด่าน เนอ มัฮ อาฮิเยเซอ กวน อัมมีชัตได่.
13 เจอ อาเชอ เยอ มัฮ ปากีเอน กวน โอครัน.
14 เจอ กาต เตอ มัฮ เอลียาซัป กวน เด่อูเอน.
15 เจอ นัปทาลี เยอ มัฮ อาฮิรา กวน เอนัน. อัฮ เซ พะจาว.
16 ปุย โม เซ มัฮ โม ฮัวนา ลลาึง โม อิซราเอน เตือง โอยจ อื, นึง มัฮ อื ป เอีจ เลือก โม เซ ละ ซ เกือฮ อื แปน ตัว แทน เจอ ยุฮ แตะ.
17 ไอ โมเซ ไม่ อาโรน เกือฮ โม ป เอีจ โจต แตะ อาึง มอยฮ อื เซ เรอึม แตะ. 18 เญือม เอีจ ฮาวก เคิ ลอา เซ ติ ซาวม เมอ, โม เซ กอก โม ลัปซด่อน ฮอยจ โพรม เนอึม เตือง โอยจ แตะ, เมาะ ป เอีจ ไก อาญุ อื เคียง ง่า เนอึม ฮาวก ก ล่าวง ฮอยจ โจต เนอึม เซน แตะ โครยญ โฆะ แตะ ตัม จัตเจือ แตะ, ตัม ครอปครัว แตะ, ตัม เมาะ ไก เซน แตะ เตือง โอยจ อื. 19 ไอ โมเซ เมีญ เนอึม ปุย นึง ลาึน ซีไน เซ ตัม ป เอีจ อัฮ พะจาว อาึง ละ แตะ. 20-46 โม ป เมีญ อื เซ มัฮ โม ปรเมะ ป ไก อาญุ อื เคียง ง่า เนอึม ฮาวก ก ล่าวง, เมาะ ป เกียฮ โฮว รุป เซิก นึง อื ตัม เจอ อื โครยญ เจอ, มัฮ ตอก เฮี. รูเบ่น มัฮ กวน โรง อิซราเอน.

เจอ รูเบ่น ไก | 46,500 ปุย.
เจอ ซิเมโอน ไก | 59,300 ปุย.
เจอ กาต ไก | 45,650 ปุย.
เจอ ยูด่า ไก | 74,600 ปุย.
เจอ อิตซคา ไก | 54,400 ปุย.
เจอ เซบู่ลุน ไก | 57,400 ปุย.
เจอ เอฟราอิม ไก | 40,500 ปุย.
เจอ มะนาเซ ไก | 32,200 ปุย.
เจอ เบ่นยามิน ไก | 35,400 ปุย.
เจอ ด่าน ไก | 62,700 ปุย.
เจอ อาเชอ ไก | 41,500 ปุย.
เจอ นัปทาลี ไก | 53,400 ปุย.

รโจะ เตือง โอยจ อื แปน 603,550 ปุย.
โม เลวี ซ ยุฮ กัน เกว ไม่ พากัง ระ
47 เญือม เซ ปุย ปังเมอ โอ เมีญ โม เลวี เลียก รโจะ ไม่ โม เจอ ไฮญ นึง อื, 48 นึง อัฮ พะจาว อื ละ ไอ โมเซ ตอก เฮี, 49 “ป มัฮ เจอ เลวี นึง อื ปะ ทัน โตว เมีญ, ไม่ โอ เปอะ ไมจ โจต เซน อื เกือฮ เลียก อาวต ไม่ โม อิซราเอน ไฮญ นึง อื. 50 ปะ ปังเมอ ไมจ เปอะ ดุฮ อาึง โม เลวี ละ ซ ยุฮ อื กัน ป เกว ไม่ พากัง ระ นา ก อาวต อาึ เซ. เกือฮ แปน ป แลน แก โอเอีฮ เมาะ ป โกว ปุย นึง พากัง ระ เซ ไม่ เฌาะ อื พากัง ระ เซ เตือง โอเอีฮ ป โกว ปุย นึง อื ฮอยจ ก ไฮญ, ไม่ ยุฮ อื กัน เกว ไม่ พากัง ระ เซ. มัฮ โรฮ ป ลัง โบลวง พากัง อาวต โม โกะ แตะ เกือฮ อาวต รวิต พากัง ระ เซ โรฮ. 51 เญือม ซ เติง เวลา เฌาะ ปุย พากัง ระ เซ มัฮ โม เลวี เซ โน่ง ป ลัง เญื่อฮ ฮา. เญือม ซ โบลวง โคระ แม อื มัฮ โรฮ โม เลวี เซ โน่ง ป ลัง โบลวง เงอ. ดัฮ ไก ปุย ไฮญ ป เลียก ซดิ ไม่ พากัง ระ เซ ไมจ ปุย เกือฮ ลอก ตุต แตะ ฆาื อื ฮอยจ ละ ยุม อื. 52 ป มัฮ เจอ ไฮญ ไน โม อิซราเอน เซ, ไมจ อื โบลวง พากัง ยุฮ โกะ แตะ ไอฮ แปน มูๆ แตะ ตัม ก ลัง อาวต โม โกะ แตะ ไอฮ, นา ก ไก โทง ซุม เจอ ยุฮ อื เตือง ไพ เตือง มัน. 53 โม เลวี ปังเมอ ไมจ เปอะ เกือฮ โบลวง พากัง ยุฮ โกะ แตะ เกือฮ อาวต รวิต พากัง ระ นา ก อาวต อาึ เซ, เดอึม อาึ โอ ซ โฮลฮ ฮาวก รพาวม ละ โม อิซราเอน เตือง โอยจ อื ฆาื เลียก ปุย ซดิ ไม่ นา เซ. ไมจ เปอะ เกือฮ โม เลวี เซ โซะโกะ ฮรักซา นึง พากัง ระ เซ,” อัฮ เซ พะจาว.
54 โม อิซราเอน ยุฮ เนอึม อื ตัม ป อัฮ พะจาว อาึง ละ ไอ โมเซ เซ โครยญ เจือ.

- ปาวน โมเซ
- <
- 1
- >

© 2018 WBT